Aθήνα, 15 Μαΐου 2020

ΔΕΛΤΙΟ ΤΥΠΟΥ

Ο Υπουργός Ανάπτυξης και Επενδύσεων, κ. **Άδωνις Γεωργιάδης,** σε συνέντευξή του σήμερα, Παρασκευή 15 Μαΐου, στην εκπομπή «Megamagazino» και τους δημοσιογράφους, κ. Θανάση Φουσκίδη και κ. Ανδρέα Παπαδόπουλο, στο Mega, σχολίασε την επικαιρότητα λέγοντας:

* *«Ο κύριος Σκέρτσος εξέφρασε ένα προσωπικό σχόλιο και μπορεί να δεχθεί την κριτική ότι ως Υφυπουργός παρά τω Πρωθυπουργώ δεν πρέπει να εκφράζει προσωπικά σχόλια στο Facebook. Σε καμία περίπτωση όμως δεν είναι παρέμβαση στην εν εξελίξει υπόθεση της δίκης».*
* *«Αφού ο ΣΥΡΙΖΑ είναι τόσο αυστηρός και δεν σηκώνει μύγα στο σπαθί του, μπορεί κάποιος να μας εξηγήσει γιατί στον Ποινικό Κώδικα που έφεραν, μείωσαν τις ποινές για τους κατηγορούμενους; Δεν είναι περίεργο ένα κόμμα που αισθάνεται οργή για τη δήθεν παρέμβαση Σκέρτσου, το ίδιο κόμμα να έχει νομοθετήσει χαμηλότερες ποινές για τους κατηγορούμενους; Όλη αυτή η φασαρία που κάνει ο ΣΥΡΙΖΑ είναι απλώς η αγωνία του να κάνει κάποιου είδους αντιπολίτευση στην Κυβέρνηση. Η υποκρισία του ΣΥΡΙΖΑ είναι γραμμένη στον Ποινικό Κώδικα που ψήφισε».*
* *«Όταν επί Κυβερνήσεως ΣΥΡΙΖΑ γίνονταν χοντροκομμένες παρεμβάσεις στην δικαιοσύνη και ξεσπούσε πολιτικός σάλος, ούτε συγγνώμη ακουγόταν ούτε εξηγήσεις δίνονταν. Όλα αυτά θεωρούνταν καλώς καμωμένα. Εμείς δεν είμαστε ΣΥΡΙΖΑ και σας το λέω ευθέως: λάθη μπορεί να έγιναν, λάθη θα κάνουμε, εγώ πρώτος κάνω λάθη. Όμως τα λάθη μας τα διορθώνουμε και τα αναγνωρίζουμε γιατί δεν έχουμε αλαζονεία και δεν θεωρούμε το κράτος ιδιοκτησία μας όπως το θεωρούσε ο ΣΥΡΙΖΑ».*
* *«Η Νέα Δημοκρατία έχει πάρει πραγματικά λεφτά από τις τράπεζες 110 εκατομμύρια και έχει πληρώσει μέχρι σήμερα πάνω από 180. Άρα καμία ζημία στο τραπεζικό σύστημα δεν έγινε από τα δάνεια της Νέας Δημοκρατίας. Ο ΣΥΡΙΖΑ, όπως απεδείχθη στην Εξεταστική Επιτροπή της Βουλής, όταν βρέθηκε στο παρελθόν σε μία παρόμοια δυσμενή οικονομική θέση, είχε αιτηθεί και είχε λάβει διαγραφή 178 εκατομμυρίων δραχμών για τα δάνεια που είχε τότε. Όταν εκπροσωπείς το μοναδικό κόμμα στο ελληνικό πολιτικό σύστημα που κατάφερε να διαγράψει εκατοντάδες εκατομμύρια δραχμές από τα τραπεζικά του δάνεια, έρχεσαι και κατηγορείς τους άλλους γιατί έχουν 30 εκατομμύρια πανωτόκια στις τράπεζες;».*

Ολόκληρη η συνέντευξη στο ακόλουθο link:

<https://www.youtube.com/watch?v=rKXdj_DXqQk>